Henri van Breda hoor sy lotHenri van Breda Dinsdag in die hof. Foto: Ayanda Ndamane/ANA Photo Die veroordeelde driedubbele bylmoordenaar, Henri van Breda (23), is Donderdag in die Kaapstad-hooggeregshof gevonnis. Regter Siraj Desai het op 21 Mei beslis Van Breda het sy gesin in Januarie 2015 in hul huis op die De Zalze-landgoed in Stellenbosch met ŉ byl aangeval. Sy ouers, Martin, Theresa, en sy broer, Rudi, het op die toneel gesterf terwyl Marli kritieke beserings opgedoen het. Marli het die aanval wonderbaarlik oorleef, maar ly sedertdien aan geheueverlies en kan glad nie die gebeure van dié tragiese aand onthou nie. Van Breda is skuldig bevind op drie aanklagte van moord, een van poging tot moord en ŉ vyfde aanklag van dwarsboming van die gereg. Desai het Van Breda Donderdag drie lewenslange tronkstrafvonnisse opgelê vir die moord op sy pa, ma en broer. Hy is 15 jaar tronkstraf opgelê vir poging tot moord op Marli en 12 maande vir dwarsboming van die gereg. Hy is ook onbevoeg verklaar om ŉ vuurwapen te besit. Van Breda se verhoor het in Maart 2017 in die hooggeregshof begin en hy het aanvanklik skuld ontken op al die aanklagte teen hom. Hy was uit op borgtog totdat hy verlede maand skuldig bevind is en is sedertdien in aanhouding in die hospitaalvleuel van die Pollsmoor-gevangenis, aangesien hy chroniese medikasie vir epilepsie en depressie moet ontvang. Sy vonnisoplegging het Dinsdag begin. Adv. Susan Galloway, vir die staat, het ter verswaring van sy vonnis aangevoer dat Marli sal moet leef met die wete dat haar broer hul gesin uitgewis het. Galloway het versoek dat Van Breda lewenslank tronk toe gestuur word. Adv. Pieter Botha, vir Van Breda, het die hof versoek om in ag te neem dat Van Breda 20 jaar oud was toe die moorde gepleeg is en dat hy ŉ eerste oortreder is. Botha het ná die vonnisoplegging aangedui hy het instruksies ontvang om aansoek te doen om verlof tot appèl teen die skuldigbevinding en die vonnis. Die aansoek sal op 27 Junie aangehoor word. Lees ook: Van Breda-vonnis: ‘Dit was ŉ koelbloedige moord’ Lees die vorige berigte oor Henri van Breda op Maroela Media.